
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Mariany Harvancovej a členiek senátu Mgr. Adely Unčovskej a Mgr. Niny Dubovskej, v spore žalobcu: A. B. C. D., nar. XX.XX.XXXX, bytom E. X, E., proti žalovanej: Slovenská republika v mene ktorej koná: Ministerstvo spravodlivosti Slovenskej republiky, so sídlom Račianska č.71, 813 11 Bratislava, IČO : 00 166 073, o náhradu nemajetkovej ujmy 5.000 eur titulom náhradu škody podľa zákona č. 514/2003 Z. z. o zodpovednosti za škodu spôsobenú pri výkone verejnej moci a o zmene niektorých zákonov, na odvolanie žalobcu proti rozsudku Mestského súdu Bratislava IV zo dňa 06.06.2024, č.k. B1-11C/3/2017-156, takto rozhodol: I. Rozsudok súdu prvej inštancie sa p o t v r d z u j e. II. Žalovanej sa proti žalobcovi nárok na náhradu trov odvolacieho konania
n e p r i z n á v a.
odôvodnenie: 1. Napadnutým rozsudkom súd prvej inštancie zamietol žalobu, ktorou sa žalobca domáhal proti žalovanej náhrady nemajetkovej ujmy v sume 5 000 eur (výrok I.) a nepriznal žalovanej nárok na náhradu trov konania (výrok II.). 2. Súd prvej inštancie rozhodnutie právne odôvodnil ust. § 3 ods. 1, 2, § 4 ods. 1 písm. a) bod 1, § 9 ods. 1, 2, 4, § 15 ods. 1, § 16 ods. 4, § 17 ods. 1, 2, 3 a 4 zákona č. 514/2003 Z.z. o zodpovednosti za škodu spôsobenú pri výkone verejnej moci a o zmene niektorých zákonov (ďalej len „zákon č. 514/2003 Z.z.“). Zamietajúce rozhodnutie odôvodnil tým, že žalobca nepreukázal existenciu nesprávneho úradného postupu, a to ani vo vzťahu k výkonu eskorty, ani vo vzťahu k udeleniu súhlasu s jej výkonom. K udeleniu súhlasu s vykonaním eskorty súd prvej inštancie poukázal na to, že podstata žalobcom namietaného postupu spočíva v jeho tvrdení, že v trestnom konaní vedenom na Okresnom súde Bratislava I pod sp. zn. 5T/52/2009 bola voči konajúcemu zákonnému sudcovi, C. C. A., dňa 02.09.2014 vznesená námietka zaujatosti žalobcom (obžalovaným v trestnom konaní sp. zn. 5T/52/2009), z čoho žalobca vyvodil záver, že po tomto dátume nemohol C. C. A. vykonávať žiadne úkony, okrem tých, ktorých nevykonanie by zmarilo účel trestného konania, a teda nemohol dať súhlas s vykonaním eskorty žalobcu za účelom jeho účasti na pojednávaní v občianskoprávnej veci vedenej na Okresnom súde Bratislava V pod sp. zn. 50C/96/2012 dňa 09.12.2014. Súd prvej inštancie konštatoval, že úkony vykonané sudcom Okresného súdu Bratislava I C. C. A. v konaní sp. zn. 5T/52/2009 nemajú žiadnu súvislosť s úkonmi Okresného súdu Bratislava V v konaní sp. zn. 50C/96/2012. Aj Krajský súd v Bratislave vo svojom rozhodnutí zo dňa 15.01.2015, sp. zn. 1Tos/1/2015, konštatoval, že po tom, ako bola voči zákonnému sudcovi v konaní sp. zn. 5T/52/2009 vznesená námietka zaujatosti zo strany obžalovaného (žalobcu v tomto konaní), mohol vykonať len také úkony, ktorých nevykonanie by mohlo ohroziť účel trestného konania. To však znamená, že takéto obmedzenie úkonov zákonného sudcu sa vzťahuje výhradne na konanie, v ktorom bola vznesená námietka zaujatosti, a netýka sa úkonov smerujúcich k inému občianskoprávnemu
alebo trestnému konaniu vedenému na inom súde. Ak zákonný sudca v konaní vedenom na Okresnom súde Bratislava I pod sp. zn. 5T/52/2009, C. C. A., vydal súhlas k predvedeniu (eskorte) žalobcu na pojednávanie v občianskoprávnej veci vedenej na Okresnom súde Bratislava V pod sp. zn. 50C/96/2012 na deň 09.12.2014, vykonal úkon smerujúci k zabezpečeniu úkonu na inom súde, v inej veci. Tento úkon nesmeroval k trestnému konaniu, v ktorom sudca nemohol vykonávať iné úkony, okrem neodkladných. Postup Okresného súdu Bratislava I, ktorým vydal súhlas s eskortou žalobcu za účelom uskutočnenia pojednávania v občianskoprávnej veci vedenej na Okresnom súde Bratislava V pod sp. zn. 50C/96/2012 na deň 09.12.2014, z uvedeného dôvodu, nemožno považovať za nesprávny úradný postup v zmysle ustanovení zákona č. 514/2003 Z.z. v znení účinnom v rozhodnom čase. Vo vzťahu k výkonu eskorty dňa 09.12.2014 z ÚVV a ÚVTOS Bratislava na Okresný súd Bratislava V a späť na pojednávanie konané dňa 09.12.2014 na Okresnom súde Bratislava V v občianskoprávnej veci vednej pod sp. zn. 50C/96/2012, pri ktorej podľa žalobcu malo dôjsť k nesprávnemu úradnému postupu súd uviedol, že žalobcom uvádzané skutočnosti súvislosti súvisia iba s jeho subjektívnymi pocitmi. Samotná skutočnosť, že žalobca pociťoval výkon eskorty ako zásah do svojich práv, nezakladá nesprávny úradný postup pri výkone eskorty. Súd konštatoval, že žalobca neuniesol v tejto otázke bremeno tvrdenia a už vôbec nie bremeno dôkazné. Žalobca nepreukázal, že sa v ním namietanom prípade nejednalo o štandardný výkon eskorty príslušníkmi Zboru väzenskej a justičnej stráže (ďalej len "ZVJS"), resp. v čom mala nezákonnosť postupu príslušníkov ZVJS, polície, prípadne iných orgánov, pri výkone eskorty spočívať. Keďže bol termín pojednávania v občianskoprávnej veci vedenej na Okresnom súde Bratislava V pod sp. zn. 50C/96/2012 vytýčený na deň 09.12.2014, nariadený v súlade so zákonom, a žalobca sa v tomto čase nachádzal v ÚVV a ÚVTOS Bratislava, bol povinný sa predmetného úkonu zúčastniť (pokiaľ by tomu nebránili zákonom ustanovené okolnosti, čo sa v konaní nepreukázalo), pričom jeho účasť na predmetnom pojednávaní na Okresnom súde Bratislava V bolo možné zabezpečiť jedine eskortou z ÚVV a ÚVTOS Bratislava na Okresný súd Bratislava V a späť. Žalobca, ktorého v tomto konaní zaťažovalo bremeno tvrdenia a bremeno dôkazné, mal možnosť navrhnúť doplnenie dokazovania výsluchom príslušníkov ZVJS, ktorí jeho eskortu vykonávali; výsluchom známych spoluobčanov, resp. zamestnancov Okresného súdu Bratislava V, ktorí boli (sú) jeho susedmi v mieste jeho bydliska, o ktorých tvrdil v žalobe aj vo výpovedi na pojednávaní, že nezákonný výkon eskorty sa uskutočnil pre ich očami a boli účastní jeho zadržiavania v zamrežovanej cele; a tiež výsluchom dozorového prokurátora C. D. z Okresnej prokuratúry Bratislava I, o ktorom v replike a vo výpovedi na pojednávaní tvrdil, že mal vedomosť o neľudských a ponižujúcich konaniach príslušníkov ZVJS pri výkone eskorty proti nemu , o zverstvách proti ľudskosti, a ktorý z úradnej povinnosti nezačal vyšetrovanie; a to za účelom preukázania nesprávneho úradného postupu pri výkone eskorty, čo však neučinil. Vzhliadnuc k uvedenému dospel súd prvej inštancie k záveru, že žalobca neuniesol nielen bremeno tvrdenia, ale ani dôkazné bremeno, že výkon eskorty nebol v súlade s právnymi predpismi upravujúcimi povinnosti a oprávnenia príslušníka ZVJS, donucovacie prostriedky, výkon osobných prehliadok obvinených a výkon eskort, ktorými sú zákon č. 4/2001 Z. z. o Zbore väzenskej a justičnej stráže v znení neskorších predpisov a Rozkaz ministra spravodlivosti č. 2/2014. Vo vzťahu k žalobcom tvrdených následkov vykonanej eskorty prejavujúcich sa na jeho zhoršenom zdravotnom stave súd doplnil, že škoda na zdraví v kontexte zákona č. 514/2003 Z.z. v znení účinnom v rozhodnom čase predstavuje samostatný nárok, ktorého je, za splnenia zákonom stanovených podmienok, sa možné domáhať. Keďže z obsahu žaloby nevyplýva uplatnenie si takéhoto nároku žalobcom, považoval za irelevantné tvrdenia žalobcu vzťahujúce sa k jeho zdravotnému stavu. V súvislosti s vyvodzovaním zodpovednosti štátu za nemajetkovú ujmu aj zo skutočnosti, že v trestnej veci vedenej na Okresnom súde Bratislava I pod sp. zn. 5T/52/2009 bolo vyslovené porušenie práva žalobcu na urýchlené rozhodnutie o žiadosti o prepustenie z väzby (v Náleze Ústavného súdu Slovenskej republiky č. k. II. ÚS 244/2015-46 zo dňa 02.07.2015) a porušenie práva na prerokovanie veci bez zbytočných prieťahov a práva na prejednanie záležitosti v primeranej lehote (v Náleze Ústavného súdu Slovenskej republiky č. k. II. ÚS 579/2015-54 zo dňa 17.12.2015), a teda výkon eskorty, v spojení s ktorým mala byť žalobcovi spôsobená nemajetková ujma, bol nesprávnym úradným postupom, súd doplnil, že predmetom tohto civilného sporového konania nebola náhrada nemajetkovej ujmy za prieťahy v trestnom konaní vedenom na Okresnom súde Bratislava I pod sp. zn. 5T/52/2009 (preukazované žalobcom uvedenými nálezmi ústavného súdu), ale samotný výkon eskorty (resp. spôsob výkonu eskorty) a udelenie súhlasu s jej výkonom. Súd nevykonal dôkazy navrhnuté žalobcom a) pripojenie trestného spisu Okresného súdu Bratislava I sp. zn. 5T/52/2009, 2) pripojenie spisu Okresného súdu Bratislava V sp. zn. 50C/96/2012, 3) vyžiadanie zdravotnej dokumentácie žalobcu z ÚVV a ÚVTOS Bratislava (tieto tri návrhy žalobcu na doplnenie dokazovania sú obsiahnuté v žalobe), 4) výsluch svedka C. A. F. (tento návrh žalobcu na doplnenie dokazovania uplatnil žalobca na pojednávaní konanom dňa 09.05.2024), nakoľko mal z doteraz vykonaného dokazovania za dostatočne preukázaný skutkový
stav veci, vykonanie žalobcom navrhnutých dôkazov považoval z uvedeného dôvodu za neúčelné, nadbytočné, nehospodárne, a ich vykonanie nebolo potrebné pre rozhodnutie vo veci. Vzhliadnuc k nesplneniu už prvej podmienky pre vyvodenie zodpovednosti voči štátu - existencie nesprávneho úradného postupu orgánu verejnej moci pri výkone verejnej moci, súd žalobu žalobcu v celom rozsahu zamietol ako nedôvodnú. 3. O nároku na náhradu trov konania rozhodol súd prvej inštancie podľa ust. § 255 ods. 1, § 262 ods. 1 zákona č. 160/2015 Z.z. Civilný sporový poriadok ( ďalej len „CSP“) tak, že žalovanej nepriznal nárok na náhradu trov konania voči žalobcovi. Napriek tomu, že žalovaná mala vo veci plný úspech, v záverečnej reči výslovne uviedla, že v prípade úspechu si náhradu trov konania neuplatňuje, preto súd žalovanej nepriznal nárok na náhradu trov konania voči žalobcovi. 4. Proti rozsudku súdu prvej inštancie podal v zákonnej lehote odvolanie žalobca dôvodiac naplnením odvolacích dôvodov podľa ust. § 365 ods. 1 písm. a/, písm. b/, písm. c/, písm. d/, písm. e/, písm. h/ CSP, čl. 2 ods. 2, čl. 3 ods. 1, ods. 2 CSP. Čl. 5 veta prvá CSP, čl. 6 ods. 1, čl. 17 CSP, čl. 2, čl. 3, čl. 6 ods. 1, čl. 8 ods. 1, ods. 2, čl. 10 ods. 1 a ods. 2 Dohovoru, čl. 7 a čl. 11 Listiny a čl. 10 ods. 2 písm. a) Medzinárodného dohovoru o občianskych a politických právach. Uviedol, že vo veci rozhodovala nie nezaujatá sudkyňa JUDr. Martina Líšková, teda bolo porušené jeho právo na nezávislý súd. Nie nestranný súd sa nevysporiadal s tým, že podľa rozhodovacej praxe ESĽP zákon č. 514/2003 Z.z. nie je účinným prostriedkom nápravy a že kompenzačnou žalobou sa domáha priznania odškodnenia nemajetkovej ujmy za opakovane neľudské a ponižujúce, krajne invazívne zaobchádzanie s ním, a to dňa 09.12.2014 v súvislosti s eskortou a predvádzaním ho policajtami ZVJS na pojednávanie dňa 09.12.2014 vo veci č.k. 50C/96/2012 na Okresnom súde Bratislava 5. Napadnutý rozsudok je vydaný bez riadneho a ústavne komformného vykonania dokazovania vypočutím očitých svedkov, navrhnutými listinnými dôkazmi, vypočutím svedkom ako aj advokátky C. A. F.. Žiadal, aby odvolací súd napadnuté rozhodnutie zrušil a vec vrátil súdu prvej inštancie na prejednanie a vykonanie riadneho dokazovania pribratím znalca z odboru zdravotníctvo a priznal mu nárok na náhradu trov konania. Mal za to, že zákonná sudkyňa mala iný záujem ako zákonný a súd bol povinný zabezpečiť ním navrhnuté dôkazy v konaní ( pripojením spisov č.k. 5T/52/2009, 50C/96/2012, DEKURZ z ÚVVaUVTOS Bratislava), teda nemal ustálený predmet konania. Súd k otázke uplatnenia nemajetkovej ujmy za ublíženie na zdraví nevykonal pripojenie zdravotnej dokumentácie DEKURZ – om z ÚVVaÚVTOS Bratislave. Nevysporiadal sa s tým, že nie je povinnosťou poškodeného preukazovať nesprávny úradný postup, jeho povinnosťou je len tvrdiť. Trval na objektivizácii skutkového stavu vypočutím navrhnutých svedkov, pripojením listinných dôkazov a pribratím znalca. Vec bola súdom nesprávne právne posúdená, nakoľko súd konštatoval, že neboli splnené všetky 3 kumulatívne podmienky na priznanie nemajetkovej ujmy a nevysporiadal sa ani s otázkou tzv. obráteného dôkazného bremena. Rozhodnutie súdu prvej inštancie nie je riadne, presvedčivo a racionálne odôvodnené. Súd odmietol vykonať test proporcionality a tzv. Perna test (6Cdo/107/2022). Mal za to, že v konaní preukázal nesprávny úradný postup : a) neľudské, ponižujúce zaobchádzanie, krajne invazívne zaobchádzanie dňa 09.12.2014, b) ublíženie na zdraví ( fyzickom a psychickom), k týmto útokom do jeho psychickej a osobnej integrity došlo v čase, kedy po 08.08.2014 bolo Okresným súdom Bratislava I porušované jeho právo na osobnú slobodu (rozhodnutie Krajského súdu v Bratislave sp.zn. 1Tos/1/2005 z 15.01.2015), na čom sa podieľal C. C. A. a C. G. H., ktorá neoprávnene nakladala s trestným spisom sp.zn. 5T/52/2009. Poukázal na to, že vo veci nebolo začaté účinné vyšetrovanie, policajti ZVJS ÚVVaUVTOS nerešpektovali čl. 10 ods. 2 písm. a) Medzinárodného dohovoru o občianskych a politických právach žalobcu. Po prepustení na slobodu CT a MR preukázali poškodenie chrbtice v priamej príčinnej súvislosti so silným spútaním žalobcu železnými rukami smerom vzadu. Popísal udalosti zo dňa 09.12.2014 tak ako ich vnímal vlastnými očami a preukázal aj príčinnú súvislosť medzi nesprávnym úradným postupom trestného súdu, príslušníkmi ZVJS a vznikom nemajetkovej ujmy. Pričom v konaní sa domáhal kvalifikovaného odborného vyšetrenia urológom A. I. J., čo mu bolo odmietnuté. Poškodenia chrbtice po prepustení z väzby boli diagnostikované A. K. A., neurológ Pinelova nemocnica Pezinok a zdokumentované CT LS vyšetrením v Malackách. Poukázal na Európske väzenské pravidlá z roku 1987. Mal za to, že v právnom štáte nie je možným, aby v čase práva žalobcu na osobnú slobodu, bol väzeň držaný nad prípustnú mieru vo väzbe. Doplnil, že sudca C. A. do rozhodnutia o námietke zaujatosti z 02.09.2014 vo veci č.k.5T/52/2009 nemohol v trestnom konaní robiť žiadne úkony, preto nemohol dať súhlas na jeho predvedenie na pojednávanie dňa 18.11.2014 vo veci 18C/52/2010 vedenej na Okresnom súde Bratislava I, preto sa súd dopustil nesprávneho úradného postupu.
5. Žalovaná sa k odvolaniu žalobcu nevyjadrila. 6. Podaním doručeným súdu prvej inštancie emailom dňa 30.08.2024 žalobca poukázal na rozhodnutie ESĽP z 13.06.2024 vo veci Cviková p. Slovensku. 7. Odvolací súd odvolaním napadnutý rozsudok súdu prvej inštancie preskúmal v rozsahu a medziach dôvodov odvolania (§ 379, § 380 ods. 1 a § 378 ods. 1 CSP), bez nariadenia odvolacieho pojednávania (§ 385 ods. 1 CSP), keďže sa nejednalo o prípad, v ktorom by bolo potrebné zopakovať alebo doplniť dokazovanie, nariadenie pojednávania si nevyžadoval ani dôležitý verejný záujem a dospel k záveru, že odvolanie žalobcu nie je podané dôvodne. 8. Súd prvej inštancie riadne zistil skutkový stav veci, keď vykonal dokazovanie v rozsahu potrebnom na zistenie rozhodujúcich skutočností (§ 185 CSP) z hľadiska posúdenia opodstatnenosti uplatnenej žaloby, výsledky vykonaného dokazovania správne zhodnotil (§ 191 ods. 1 CSP) a na ich základe dospel k vecne správnym záverom, ktoré v napadnutom rozhodnutí aj náležite a dostatočne odôvodnil (§ 220 ods. 2 CSP). 9. Odvolací súd, prihliadajúc na obsah súdneho spisu a z neho vyplývajúci skutkový stav, nezistiac v postupe súdu prvej inštancie z hľadiska procesnoprávneho žiadne vady majúce za následok nesprávne rozhodnutie vo veci, sa po skutkovej a právnej stránke stotožňuje (§ 387 ods. 2 CSP) s dôvodmi týkajúcimi sa odvolaním napadnutého rozsudku prvoinštančného súdu, v ktorom dostatočne zodpovedal na v konaní nastolené otázky majúce pri rozhodovaní o uplatnenom nároku podstatný význam, dostatočne sa zaoberal vecnou a právnou argumentáciou strán sporu (najmä žalobcu) a zrozumiteľným a vyčerpávajúcim spôsobom vysvetlil svoje úvahy, na základe ktorých považoval nárok žalobcu v celom rozsahu za neopodstatnený. 10. Odvolací súd považuje za potrebné v prvom rade zdôrazniť, že pri viazanosti uplatnenými dôvodmi odvolania (§ 380 ods. 1 CSP), sa v rámci odvolacieho prieskumu zaoberal iba tými odvolacími dôvodmi a ich obsahovým vymedzením, ktoré žalobca výslovne uviedol a skutkovo vymedzil v odvolaní; pri viazanosti dôvodmi odvolania pritom neprichádza do úvahy vyhľadávanie konkrétnych skutočností v napadnutom rozhodnutí súdu prvej inštancie a jeho postupe, ktoré by bolo možné prípadne podradiť pod niektorý zo zákonných dôvodov odvolania, pretože je neprípustné, aby odvolací súd sám vyhľadával konkrétne vady rozhodnutia alebo postupu súdu prvej inštancie v neprospech strany, ktorá odvolanie nepodala a v prospech ktorej napadnuté rozhodnutie vyznelo. Z uvedeného potom vyplýva požiadavka aj na kvalitatívne vymedzenie odvolacieho dôvodu z hľadiska skutkovej a právnej argumentácie, nachádzajúca svoj základ v tom, že strana sporu je zodpovedná za to, že bude účinne uplatňovať svoje procesné práva aj v odvolacom konaní. 11. V podanom odvolaní odvolateľ namietal, že vo veci konala a rozhodoval nie nezaujatá zákonná sudkyňa C. A. E., čo navodzuje odôvodnenie odvolacieho dôvodu podľa ust. § 365 ods. 1 písm. c) CSP. Dôvody vylúčenia sudcu vymedzuje ust. § 49 ods. 1 a 2 CSP. V danom prípade námietka zaujatosti nespĺňa náležitosti stanovené v ust. § 52 ods. 2 CSP. Z obsahu podanej námietky nevyplýva uvedenie konkrétnych skutočností, z ktorých vyvodzuje žalobca zaujatosť sudcu. Na konkretizáciu námietky zaujatosti nie je postačujúcim uvedenie nálezu ústavného súdu (sp.zn. III.ÚS 663/2021-31 z 27.01.2022) ani tvrdenie žalobcu, že zákonný sudca sa „mstil“ za nález ústavného súdu. Z obsahu námietky nie je zrejmým, kedy sa žalobca o ním uvádzanom dôvode vylúčenia zákonného sudcu dozvedel a nepredložil ani dôkazy na preukázanie svojich tvrdení. Na podanie, ktoré nespĺňa náležitosti, súd neprihliada. Vychádzajúc z toho, že nález Ústavného súdu SR sp.zn. III. ÚS 663/2021 bol vydaný dňa 27.01.2022 a žalobca sa o tom, že vo veci ako zákonný sudca koná C. A. E. dozvedel najneskôr dňa 19.02.2024 (doručenie predvolania na pojednávanie dňa 05.04.2024), možno konštatovať, že námietka nebola podaná ani včas, najneskôr do siedmich dní, odkedy sa strana dozvedela o dôvode, pre ktorý má byť sudca vylúčený. 12. Odvolací súd sa pri posudzovaní dôvodnosti odvolacej argumentácie odvolateľa sústredil na zásadnú skutočnosť, že dôvodom zamietnutia žalobcom uplatneného nároku bolo nesplnenie už prvej zákonnej podmienky pre vyvodenie zodpovednosti voči štátu, a to nepreukázanie existencie nesprávneho úradného postupu orgánu verejnej moci (bod 34 rozhodnutia). Vo vzťahu k nepreukázaniu existencie nesprávneho úradného postupu ( tak vo vzťahu k udeleniu súhlasu s vykonaním eskorty žalobcu ako
i s výkon samotnej eskorty žalobcu na pojednávanie na Okresný súd Bratislava V vo veci sp. zn. 50C/96/2012 dňa 09.12.2014) sa súd prvej inštancie v odôvodnení napadnutého rozhodnutia dôsledne, jasne a zrozumiteľne vysporiadal a s uvedenými závermi sa odvolací súd plne stotožňuje a nemá dôvod sa od nich odchýliť. 13. K námietke odvolateľa, že zákonný sudca sa nevyjadril k tomu, že sudca C. A. do rozhodnutia o námietke zaujatosti z 02.09.2014 vo veci č.k.5T/52/2009 nemohol v trestnom konaní robiť žiadne úkony, preto nemohol dať súhlas na jeho predvedenie na pojednávanie dňa 18.11.2014 vo veci 18C/52/2010 vedenej na Okresnom súde Bratislava I ( správne malo byť uvedené na pojednávanie dňa 09.12.2014 vo veci 50C/96/2012 na Okresnom súde Bratislava 5, pozn. odvolacieho súdu), odvolací súd poukazuje na bod 29 odôvodnenie napadnutého rozhodnutia. Po tom ako žalobca dňa 02.09.2014 vzniesol voči zákonnému sudcovi C. A. námietku zaujatosti, tento mohol vykonať iba také úkony, ktorých nevykonanie by mohlo ohroziť účel trestného konania, t.j. ktoré nezniesli odklad a nemohli by byť neskôr zopakované, aby sa nezmaril účel trestného konania, avšak hodno podotknúť, že išlo o úkony sudcu viazané výlučne na prebiehajúce trestné konanie, a teda tieto sa netýkali úkonov smerujúcich k inému civilnému konaniu, na inom súde. Vyjadrením súhlasu s predvedením žalobcu na civilné pojednávanie vo veci sp. zn. 50C/96/2012 na Okresnom súde Bratislava V, vykonal C. A. len úkon smerujúci k zabezpečeniu žalobcu na úkone iného súdu, v inej veci, a teda nešlo o úkon v trestnom konaní, v ktorom jedinom bol namietaný sudca limitovaný a nemohol pristúpiť k iným úkonom, okrem neodkladných, ako správne poznamenal súd prvej inštancie; išlo o postup podľa § 9 ods. 4 a ods. 6 zákona č. 221/2006 Z.z., ktorý pod úkony trestného konania nespadá. Potom, realizácia súhlasu Okresného súdu Bratislava I s predvedením a eskortou žalobcu na pojednávanie Okresného súdu Bratislava V vo veci sp. zn. 50C/96/2012 dňa 09.12.2014 nemohla naplniť podstatu nesprávneho úradného postupu. 14. Pokiaľ žalobca poukazoval na zlé zaobchádzanie pred a počas predvedenia na pojednávanie Okresného súdu Bratislava V, je potrebné uviesť, že výkon eskorty a predvedenia je spojený so zásahom do práv obvineného, v rozsahu oprávnení ZVJS vykonať u neho osobnú prehliadku, nasadiť mu putá a podobne, všetko v medziach a v súlade s ustanoveniami zákona č. 221/2006 Z.z., ako i zákona č. 4/2001 Z.z. o Zbore väzenskej a justičnej stráže. V prípade, ak toto zaobchádzanie s obvineným prekročí zákonný rámec alebo je v rozpore s ním, tento má právo namietať porušenie práv. Žalobca však v tomto smere v konaní netvrdil a následne ani nepreukázal, že by tvrdený neoprávnený zákrok príslušníkov ZVJS namietal už v priebehu väzby, neuviedol, že by v súvislosti s ním utrpel nejakú konkrétnu ujmu na zdraví, ktorú by i podporil primeranými dôkazmi. Pokiaľ sa v tejto súvislosti odvolával na presun dôkazného bremena na štát, a to i s poukazom na nález Ústavného súdu Českej republiky vo veci sp. zn. II. ÚS 2077/17, hodno uviesť, že ústavný súd v danej veci síce vyslovil, že za účelom ochrany osôb obmedzených na osobnej slobode pred neľudským a ponižujúcim zaobchádzaním, sa pristupuje k obráteniu dôkazného bremena a pokiaľ štát obeť zadrží v dobrom zdravotnom stave a prepustí ju zranenú, je na štáte, aby poskytol dostatočné a presvedčivé vysvetlenie ako k týmto zraneniam došlo. Avšak k presunu dôkazného bremena nedochádza automaticky, ale až keď osoba, ktorá tvrdí, že bola obeťou násilia, vznesie tzv. „hájiteľné“ tvrdenie, t.j. tvrdenie nie celkom nedôveryhodné, nepravdepodobné, dostatočne konkrétne a v čase nemenné, na podklade ktorého nasleduje účinné vyšetrovanie príslušnými orgánmi. Žalobca v konaní netvrdil, že by počas výkonu väzby, práve v súvislosti s eskortou dňa 09.12.2014 namietal porušenie svojich práv spočívajúcich v neľudskom zaobchádzaní podľa § 29 zákona č. 221/2006 Z.z. príslušným orgánom; napokon ani netvrdil, že by mu práve v súvislosti s eskortou vzniklo poškodenie zdravia, príp. že by jej dôsledkom bolo poškodenie chrbtice (tvrdil, že v rozhodnom období len trpel bolesťami zranenej chrbtice, avšak nie, že by tieto boli dôsledkom úkonov predvedenia dňa 09.12.2014). Vzhľadom na to, že tvrdenia o zlom zaobchádzaní musia byť zo strany poškodeného (žalobca) podopreté primeranými dôkazmi, teda dôkazmi „nad všetku rozumnú pochybnosť“ a až vtedy dochádza k presunu dôkazného bremena, a žalobca také neposkytol, žalovanej nesvedčila povinnosť vyvracať súvislosť tvrdenej ujmy na zdraví, resp. morálnej ujmy žalobcu s predvedením na pojednávanie Okresného súdu Bratislava V. 15. Tvrdenie žalobcu, že súd nemal dostatočne zistený stav je v rozpore s podstatou kontradiktórnosti sporového konania spočíva v tom, že strany musia dostať reálnu možnosť využiť svoje procesné práva predložiť argumenty a reagovať na protiargumenty protistrany; a zásada rovnosti, resp. princíp rovnosti zbraní, má v kontradiktórnom spore garantovať strane, aby jej bola poskytnutá rozumná možnosť obhajovať sa za podmienok, ktoré ju podstatne neznevýhodňujú vo vzťahu k protistrane. Súd prvej inštancie postupoval v súlade so zásadou kontradiktórnosti konania a neporušil ani rovnosť strán,
keď žalobcovi poskytol rovnaký priestor v konaní navrhnúť a predložiť dôkazy na preukázanie svojich tvrdení a vyjadriť sa k dôkazom predkladaných protistranou. Porušenie zásady rovnosti nemožno vyvodiť zo skutočnosti, že súd prvej inštancie na dôkazy predložené žalobcom neprihliadol, pretože ich nepovažoval za významné pre konečné rozhodnutie v danej veci. So zreteľom na uvedené možno zhrnúť, že súd prvej inštancie správne posúdil a uplatnil zodpovednosť strán za splnenie procesnej povinnosti preukázať svoje tvrdenia, jeho záver založený na konštatovaní o neunesení dôkazného bremena žalobcom vo vzťahu k preukázaniu uplatňovaného nároku a tiež postup súdu prvej inštancie, na základe ktorého dospel ku konečnému verdiktu, zodpovedajú kontradiktórnosti sporového konania, v rámci ktorého bolo za rovnakých procesných podmienok žalobcovi umožnené uplatniť svoj vplyv na konečné meritórne rozhodnutie súdu realizáciou jeho procesných práv navrhovať dôkazy na preukázanie svojich tvrdení a vyjadrovať sa k vykonaným dôkazom a nadväzne na uvedenú zásadu konajúci súd zákonným spôsobom vyhodnotil procesnú aktivitu oboch strán a túto následne náležite premietol do svojich záverov, na ktorých založil svoje rozhodnutie. Z práva na spravodlivý súdny proces pre žalobcu nevyplýva právo na to, aby sa všeobecný súd stotožnil s jeho právnymi názormi a predstavami, riadil sa ním predkladaným výkladom všeobecne záväzných predpisov, akceptoval relevantnosť ním predkladaných dôkazov a námietok, preberal podstatu jeho argumentácie a rozhodol v súlade s jeho vôľou a požiadavkami. Nemožno tak prisvedčiť tvrdeniu žalobcu, že súd pristupoval k predmetu konania a dokazovaniu vo veci príliš formalisticky, tendenčne, chrániac záujmy žalovaného na zamietnutí žaloby, že by porušil atribúty spravodlivého procesu, a teda vrchnostensky zasiahol do procesných práv účastníka konania. 16. Je namieste zdôrazniť, že v posudzovanej veci nebola splnená už prvá podmienka zodpovednosti žalovanej za údajnú nemajetkovú ujmu žalobcu v zmysle zákona č. 514/2003 Z.z., keď žalobca nesprávny úradný postup nepreukázal a súd prvej inštancie ani žiadny nesprávny úradný postup nezistil, s čím sa odvolací súd plne stotožňuje. Preto, ak súd prvej inštancie za uvedenej situácie pre rozhodnutie dostatočne zisteného skutkového stavu už ďalšie dokazovanie nevykonal, postupoval správne, keďže výsluch žalobcom pôvodne navrhnutého svedkov bol nadbytočný a nehospodárny. Navrhnutá svedkyňa C. A. F. sa nezúčastnila a nebola prítomná pri eskorte žalobcu na pojednávanie na Okresnom súde Bratislava V, nemohla tak potvrdiť alebo vyvrátiť tvrdenia žalobcu uvádzané v konaní. Pre rozhodnutie o veci nebolo určujúce ani vykonanie dokazovania dekurzom žalobcu z ÚVV a ÚVTOS, keďže ním mal žalobca preukázať zhoršenie jeho psychického stavu, resp. „psychické strádanie počas väzby“. Tvrdenie žalobcu, že po prepustení z nemocnice mu bolo poškodenie chrbtice zdokumentované CT LS vyšetrením v Malackých, je tvrdenie, ktoré žalobca jednak nepoužil v konaní pred súdom prvej inštancie a toto tvrdenie ničím nepreukázal. Vzhľadom k uvedenému je nenáležitou námietka odvolateľa, že súd „odignoroval“ ním navrhované dôkazy, keď až v odvolacom konaní navrhoval vykonanie znaleckého dokazovania pribratím znalca z odboru psychiatria, pričom žalobcovi nič objektívne nebránilo v tom, aby takýto návrh navrhol v konaní pred súdom prvej inštancie. 17. Odvolací súd dospel k záveru, že vykonaným dokazovaním nebolo preukázané, že by žalobca bol v súvislosti s predvedením podrobený zlému zaobchádzaniu, ktoré by dosiahlo takú intenzitu a stupeň závažnosti ako to má na mysli článok 3 Dohovoru o ochrane ľudských práv a základných slobôd. Žalobca nepreukázal, že by bolo pri predvedení jeho utrpenie presahovalo mieru nevyhnutne spojenú (z preventívnych dôvodov) s legitímnymi formami zaobchádzania pri predvádzaní osoby vo výkone väzby. I z podaného odvolania vyplýva, že vo veci nebolo začaté ex offo konanie ani vykonané vyšetrovanie, i keď podľa tvrdenia žalobcu o tom mal mať vedomosť dozorujúci prokurátor. Odvolateľ však neozrejmil, či podal proti postupu príslušníkov ZVJS podanie. Nebolo možné posúdiť, či úkony voči žalobcovi boli neprimerané vo vzťahu k legitímnemu cieľu - zabezpečenie poriadku a bezpečnosti. Žalobca tak neuniesol dôkazné bremeno preukázať neľudské, ponižujúce a invazívne zaobchádzanie a kruté či hrubé násilie policajtami ZVJS s ublížením na zdraví, ani žiadne zverstvá proti ľudskosti. 18. V tejto súvislosti bol nedôvodný i poukaz žalobcu na uznesenie Najvyššieho súdu Slovenskej republiky zo dňa 27.08.2019, sp. zn. 4Cdo 125/2019 (žalobca nesprávne uviedol sp. zn. 4Cdo 125/2021pozn. odvolacieho súdu), ako i zo dňa 30.07.2019, sp. zn. 4Cdo 34/2018, keďže tieto sa po skutkovej stránke týkali inej veci, a to nároku na náhradu škody a nemajetkovej ujmy v súvislosti s nezákonným trestným stíhaním. Najvyšší súd v označených rozhodnutiach pritom vytýkal súdom nižšej inštancie primárne bagatelizovanie závažnosti ujmy vzniknutej trestným stíhaním priznávaním neprimerane nízkych, resp. žiadnych náhrad, ako i absenciu porovnania výšky zadosťučinenia podľa okolností prípadu k iným porovnávaným prípadom, keď túto nemožno založiť a zúžiť len na určitý mechanický
výpočet hodnôt; v danom prípade sa však konajúci súd ani nedostal k posudzovaniu nemajetkovej ujmy a jej výšky, keďže dospel k záveru, že žalobca nepreukázal prvotný predpoklad zodpovednosti žalovanej v zmysle zákona č. 514/2003 Z.z., a to existenciu nesprávneho úradného postupu. Uvedené možno aplikovať i na rozhodnutia ESĽP vo veci L. proti Slovenskej republike a Paletič proti Slovenskej republike, ktoré sa rovnako týkali primárne posudzovania konkrétnej výšky odškodnenia, t.j náhrady nemajetkovej ujmy z dôvodu nezákonnej väzby, čo nebol prípad žalobcu. 19. So zreteľom na vyššie uvedené možno uzavrieť, že súd prvej inštancie správne konštatoval, že Okresný súd Bratislava I sa realizáciou súhlasu s predvedením a eskortou žalobcu na pojednávanie Okresného súdu Bratislava V vo veci sp. zn. 50C/96/2012 dňa 09.12.2014 nedopustil takého pochybenia, ktoré by mohlo byť kvalifikované ako nesprávny úradný postup v intenciách zákona č. 514/2003 Z.z., majúci sa následok vznik žalobcom deklarovanej nemajetkovej ujmy. Žalobca v odvolaní neuviedol také skutkové tvrdenia alebo právnu argumentáciu, ktoré by svojou relevanciou boli spôsobilé privodiť zmenu napadnutého rozhodnutia. 20. Pokiaľ sa žalobca odvolával na rozhodnutie ESĽP vo veci A. P. proti Slovenskej republike (rozsudok z 28. januára 2020), tento nebol na daný prípad aplikovateľný z dôvodu úplne rozdielnej skutkovej ako i dôkaznej situácie, a preto nedôvodne namieta, že konajúci súd nerešpektoval judikatúru ESĽP a že porušil princíp právnej istoty a legitímnych očakávaní. Rovnako na prejednávanú vec nemožno aplikovať rozhodnutie ESĽP vo veci M. p. Slovensku zo dňa 13.06.2024, nakoľko v danej veci predmetom posúdenia boli iné skutkové okolnosti ako v prejednávanej veci ( trvanie väzby a odopretie konania o preskúmaní zákonnosti väzby na podklade žiadosti o prepustenie z väzby). 21. Námietky odvolateľa, že napadnuté rozhodnutie je nepresvedčivé, nie je riadne odôvodnené a nekonzistentné sú v príkrom rozpore s odôvodnením napadnutého rozhodnutia. V prejednávanom prípade obsah spisu nedáva podklad pre záver, že by súd prvej inštancie svoje rozhodnutie odôvodnil spôsobom, ktorým by založil nepreskúmateľnosť, nepredvídateľnosť či arbitrárnosť (ktorú žalobca naznačuje) predmetného napadnutého rozhodnutia. Za porušenie práva na spravodlivý proces nemožno považovať to, že žalobca sa s rozhodnutím súdu prvej inštancie nestotožňuje. Do práva na spravodlivý proces nepatrí právo na to, aby bol účastník konania pred všeobecným súdom úspešný, teda aby sa všeobecný súd stotožnil s jeho právnymi názormi a predstavami, preberal a riadil sa ním predkladaným výkladom všeobecne záväzných predpisov, rozhodol v súlade s jeho vôľou a požiadavkami, ale ani právo vyjadrovať sa k spôsobu hodnotenia ním navrhnutých dôkazov súdom, prípadne dožadovať sa ním navrhnutého spôsobu hodnotenia vykonaných dôkazov (IV. ÚS 252/04, I. ÚS 50/04, I. ÚS 98/97, II. ÚS 3/97 a II. ÚS 251/03). 22. Ďalšie odvolacie argumenty odvolateľa odvolací súd pre rozhodnutie vo veci považoval už za pre konanie nepodstatné, bez potreby sa nimi osobitne vysporiadavať. Podľa konštantnej judikatúry súd nemusí dať odpoveď na všetky otázky nastolené účastníkmi konania, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov sporu uvádzaných účastníkmi konania. Odôvodnenie rozhodnutia tak nemusí dať odpoveď na každú jednu námietku účastníka konania. Je však nevyhnutné, aby súd reagoval na podstatné a relevantné argumenty účastníkov konania (rozhodnutia ÚS SR sp. zn. II. ÚS 251/04, III. ÚS 209/04, II. ÚS 200/09 a podobne). Preto na ostatnú odvolaciu argumentáciu odvolateľa už nespôsobilú ovplyvniť rozhodnutie a privodiť úspech odvolaniu, odvolací súd nepovažoval za potrebné reagovať špecifickou odpoveďou. 23. Na základe všetkého zhora uvedeného odvolací súd rozhodnutie súdu prvej inštancie (vrátane výroku o trovách konania pred súdom prvej inštancie) podľa ust. § 387 ods. 1 CSP ako vecne správne potvrdil. 24. Odvolací súd rozhodol o nároku na náhradu trov odvolacieho konania podľa ust. § 396 ods. 1 CSP v spojení s ust. § 255 ods. 1 a § 262 ods. 1 CSP tak, že žalovanej, ktorá mala v odvolacom konaní plný úspech, nepriznal proti žalobcovi nárok na náhradu trov odvolacieho konania, nakoľko jej žiadne trovy v odvolacom konaní nevznikli a ich náhradu nepožadovala. 25. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 393 ods. 2 CSP).
Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2024:1117201479.2 (dáta aktuálne k 12. 11. 2026). Záväzné je znenie zverejnené súdom.




